Slutt å normalisere voldtekt!

5. mai 2015

Anna Gjersøe Buran og Kristine Thue får voldtekt til å framstå som noe som ligger i menns natur, skriver Even Torske (23).

Si ;D-innlegg

Dette er et Si ;D-innlegg. Meninger i teksten står for skribentens regning. Innlegg kan sendes Dette er et Si ;D-innlegg. Meninger i teksten står for skribentens regning. Innlegg kan sendes hit

Det er en skummel tankegang å skulle lempe voldtektsbyrden over på alle menn, mener Even Torske (23). Dan P. Neegaard

Anna Gjersøe Buran skriver i innlegget sitt hos Aftenposten at jeg ikke tar problemet på alvor, og at jeg ikke forstår «voldtektskulturen» i Norge.

I dette innlegget ønsker jeg å motbevise disse påstandene, og forklare en gang for alle hvorfor jeg mener tankegangen til både Anne Gjersøe Buran og Kristin Thue er feil.

Det finnes mennesker som ikke bryr seg om loven

Først skal jeg svare på Anna Gjersøe Burans spørsmål direkte. Hun spør meg «Hvis gutter er så klar over at voldtekt ikke er noe de skal drive med, hvorfor er det da så mange som begår overgrep?»

Even Torske (23) Privat

Svaret på det er det samme som svaret på lignende spørsmål som «hvis vi er så klar over hvorfor drap, tyveri — bokstavelig talt enhver kriminell handling er galt, hvorfor er det så mange som gjør det da?» - Fordi det finnes mennesker som ikke bryr seg om lovene vi har her i landet.

Jeg vil gjøre en ting klart - jeg er ikke imot opplæring rundt voldtekt og overgrep. Det kom ikke klart nok fram i mitt originale innlegg, og for det beklager jeg. Det jeg derimot er i mot, er vinklingen «menn mot kvinner». Voldtekt er hverken menns problem eller kvinners problem - det er alles problem.

Voldtektsmenn er ikke meg og deg eller hvem som helst

Problemet med både Anna Gjersøe Buran og Kristin Thues innlegg er at de normaliserer overgrep. Dette er også grunnen til at det er støtende overfor oss menn - de får voldtekt til å framstå som noe som ligger i menns natur - når det ikke er sant i det hele tatt.

Dr. David Lisak, en klinisk psykolog fra USA som forsker på blant annet nettopp voldtekt, estimerer at 3 % av menn står for 90 % av voldtekter ved høyskoler i USA (les: college). Han forklarer at voldtektsmenn i stor grad er mennesker med sosiopatiske trekk som mangler empati.

Voldtektsmenn er altså «outliers» i samfunnet - de er ikke meg og deg eller hvem som helst.

Du bruker ordet «voldtektskultur» i Norge, noe som er interessant da RAINN (Rape, Abuse & Incest National Network), den største anti-voldtekstorganisasjonen i USA, spesifikt har gått ut og bedt folk slutte å bruke denne type argumentering da forskning viser at det slettes ikke eksisterer noen voldtektskultur.

Dette er riktignok amerikansk forskning og ikke norsk, men jeg tviler på at Norge er noe verre enn USA når det kommer til voldtekt (eller kriminalitet), om kriminalstatistikk forøvrig skal bety noe.

Hvorfor er voldtekt noen andre enn den kriminelles ansvar?

Russen har i 18-19 år blitt opplært i at voldtekt er galt, akkurat som de har blitt opplært at stjeling, vold og andre kriminelle handlinger er galt. De har lært dette av lovene rundt voldtekt og strafferammene for voldtekt, av foreldre, lærere, media og kulturen forøvrig. Menn er klar over at voldtekt er galt.

Vi må slutte å ansvarliggjøre kvinner og/eller menn, og starte å ansvarliggjøre individet som begår overgrepet. Det er en finurlig sak at nettopp voldtekt er unikt i å skulle være noen andre enn den kriminelles ansvar.

Faktum er at å ta preventive grep er den største påvirkningen du kan ha på din egen sikkerhet. Dette gjelder både for voldtekt og kriminelle handlinger forøvrig.

Akkurat som du låser døra når du går ut hjemmefra, holder hånden over pin-koden din når du er ved en minibank, ber barna dine om å ikke gå inn i fremmedes biler og så videre.

Dette er sunn fornuft, ikke offerklandring. Personen som begår den kriminelle handlingen skal stå for ansvar uavhengig om du holder hånden over pinkoden eller ikke, men det betyr ikke at du ikke bør gjøre det.

Angrip tilbake, viser forskningen

Det ville vært absurd å skulle slutte med disse tingene og kreve at de kriminelle slutter å være kriminelle - fordi vi vet at de ikke vil høre etter, da det allerede er gjort veldig klart via lovene og sosiale sanksjoner at disse handlingene er gale - og likevel gjør de det.

Et lite poeng rundt dette med at et høyt antall voldtekter begås av personer man kjenner - dette handler om tillit. Realiteten er at vi lever i et samfunn basert på tillit, og om man viser feil person for mye tillit er det dessverre lite man kan gjøre med saken om nevnte person bestemmer seg for å begå en voldtekt.

Mitt beste råd da er å kjempe imot.

RAINN's forslag til forebyggende tiltak er som følger:

Opplære tilskuere, det vil si andre festdeltakere i russetiden i denne konteksten, å ta grep om de ser at noen er utsatt for voldtekt, eller at de føler en voldtekt kan finne sted (f.eks kompisen som holder på med en overstadig beruset jente)

Opplæring i personlig sikkerhet, som å unngå å stille seg i utsatte situasjoner - f,eks alene, beruset, midt på natten på et lite befolket område.

Generell opplæring om lovgivningene rundt samtykke, slik at både jenter og gutter vet hvor streken faktisk går. Dette vil hjelpe kvinner mer spesifikt ved at de vet når et lovbrudd er begått, slik at de kan anmelde forholdet og få overgriperen straffeforfulgt

Mitt kanskje viktigste poeng er at rettsystemet må tas i bedre bruk når det kommer til overgrep. Flere overgrep må anmeldes, raskere oppfølging og støtteapparat rundt voldtektsoffer så bevissikring kan bli gjort og at flere overgrepsmenn blir straffeforfulgt.

Slutt å normaliser voldtekt

Jeg er ikke i mot holdningskampanjer, jeg er i mot holdningskampanjer spesifikt rettet mot menn. Faktum er at denne «voldtektskulturen» er en myte - en «internet meme» som ikke har fotfeste i virkeligheten.

Så vær så snill, slutt å normalisere voldtekt. Det er ikke i menns natur, og man kan ikke snakke voldtektsmenn fra å voldta. Ta heller i bruk tiltak som faktisk fungerer, og som samtidig ikke mer eller mindre stempler alle menn som potensielle overgrepsmenn.

Følg Aftenposten Si;D påFacebook, Twitter og Snapchat (aft.sid).

Les også Russeforeldre fraskriver seg ansvar

Les også Menn må slutte å være så hårsåre

Les også Tror dere virkelig at menn er en samtale unna å voldta noen?

Even Torske (23)